

VLADA REPUBLIKE HRVATSKE

Zagreb, 15. lipnja 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo obrane |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zaključka o isplati privremenog dodatka na plaću za djelatne vojne osobe |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

P r i j e d l o g

**VLADA REPUBLIKE HRVATSKE**

Na temelju članka 31. stavka 3. Zakona o Vladi Republike Hrvatske („Narodne novine“, br. 150/11., 119/14., 93/16., 116/18. i 80/22.), Vlada Republike Hrvatske je na sjednici održanoj\_\_\_\_\_\_\_\_\_\_\_donijela

**Z A K LJ U Č A K**

**1.** Zadužuje se ministar obrane da u skladu s člankom 152. Zakona o službi u Oružanim snagama Republike Hrvatske („Narodne novine“, br. 73/13., 75/15., 50/16., 30/18. i 125/19.) djelatnim vojnim osobama odlukom odredi isplatu privremenog dodatka na plaću prema vrijednosti koeficijenta osobnog čina za izračun plaće u iznosu i pod uvjetima koji su određeni Odlukom o isplati privremenog dodatka na plaću državnim službenicima i namještenicima te službenicima i namještenicima u javnim službama, KLASA:\_\_\_\_\_\_\_\_\_\_, URBROJ:\_\_\_\_\_\_\_\_\_\_\_\_, od 15. lipnja 2023.

**2.** Financijska sredstva za provedbu ovoga Zaključka osigurana su u državnom proračunu Republike Hrvatske.

**P R E D S J E D N I K**

**mr. sc. Andrej Plenković**

KLASA:

URBROJ:

Zagreb,

**O B R A Z L O Ž E NJ E**

Članak 1. stavkom 1. Zakona o službi u Oružanim snagama Republike Hrvatske (Narodne novine, br. 73/13, 75/15, 50/16, 30/18 i 125/19) propisano je da se tim Zakonom prvenstveno uređuje služba u Oružanim snagama Republike Hrvatske, prijam, raspored na ustrojbena mjesta, činovi i promaknuća u činove, obveze, prava i odgovornosti, izdvajanje i prestanak službe te ostala pitanja pripadnika Oružanih snaga.

Člankom 137. stavkom 1. Zakona o službi propisano je da je osnovna plaća djelatne vojne osobe umnožak koeficijenta osobnog čina i osnovice za obračun plaće, uvećan za 0,5 % za svaku godinu navršenog radnog staža, dok je stavkom 6. toga članka Zakona propisano da je osnovica za obračun plaće djelatne vojne osobe jednaka osnovici za obračun plaće državnih službenika i namještenika. Stavkom 8. toga članka Zakona propisano je da vrijednost koeficijenta osobnog čina djelatnih vojnih osoba uredbom propisuje Vlada Republike Hrvatske. Trenutačno je na snazi Uredba o vrijednosti koeficijenta osobnog čina za izračun plaće djelatne vojne osobe (Narodne novine, br. 46/08 i 25/13). Navedena Uredba u primjeni je u skladu s člancima 218. i 219. Zakona o službi u Oružanim snagama Republike Hrvatske (Narodne novine, br. 73/13, 75/15, 50/16, 30/18 i 125/19).

Ovim Zaključkom zadužuje se ministar obrane da u skladu s člankom 152. Zakona o službi u Oružanim snagama Republike Hrvatske (Narodne novine, br. 73/13, 75/15, 50/16, 30/18 i 125/19) djelatnim vojnim osobama odlukom odredi isplatu privremenog dodatka na plaću prema vrijednosti koeficijenta osobnog čina za izračun plaće u iznosu i pod uvjetima koji su određeni Odlukom o isplati privremenog dodatka na plaću državnim službenicima i namještenicima te službenicima i namještenicima u javnim službama. Radi se o djelatnim vojnim osobama prema Uredbi o vrijednosti koeficijenta osobnog čina za izračun plaće djelatne vojne osobe (Narodne novine, br. 46/08 i 25/13) i to:

* vojnik – koeficijent 1,164
* pozornik – koeficijent 1,212
* razvodnik – koeficijent 1,261
* skupnik – koeficijent 1,309
* desetnik – koeficijent 1,358
* narednik – koeficijent 1,406
* nadnarednik – koeficijent 1,503
* stožerni narednik – koeficijent 1,600
* časnički namjesnik – koeficijent 1,746
* poručnik – koeficijent 1,649
* natporučnik – koeficijent 1,697
* satnik – koeficijent 1,746.

Financijska sredstva za provedbu ovoga Zaključka osigurana su u državnom proračunu Republike Hrvatske.